Papersnake/gushiwen huggingface dataset:
石鼓歌
韩愈（唐代）

张生手持石鼓文，劝我试作石鼓歌。
少陵无人谪仙死，才薄将奈石鼓何。
周纲凌迟四海沸，宣王愤起挥天戈。
大开明堂受朝贺，诸侯剑佩鸣相磨。
蒐于岐阳骋雄俊，万里禽兽皆遮罗。
镌功勒成告万世，凿石作鼓隳嵯峨。
从臣才艺咸第一，拣选撰刻留山阿。
雨淋日炙野火燎，鬼物守护烦撝呵。
公从何处得纸本，毫发尽备无差讹。
辞严义密读难晓，字体不类隶与蝌。
年深岂免有缺画，快剑斫断生蛟鼍。
鸾翔凤翥众仙下，珊瑚碧树交枝柯。
金绳铁索锁钮壮，古鼎跃水龙腾梭。
陋儒编诗不收入，二雅褊迫无委蛇。
孔子西行不到秦，掎摭星宿遗羲娥。
嗟余好古生苦晚，对此涕泪双滂沱。
忆昔初蒙博士征，其年始改称元和。
故人从军在右辅，为我度量掘臼科。
濯冠沐浴告祭酒，如此至宝存岂多。
毡包席裹可立致，十鼓只载数骆驼。
荐诸太庙比郜鼎，光价岂止百倍过。
圣恩若许留太学，诸生讲解得切磋。
观经鸿都尚填咽，坐见举国来奔波。
剜苔剔藓露节角，安置妥帖平不颇。
大厦深檐与盖覆，经历久远期无佗。
中朝大官老于事，讵肯感激徒媕婀。
牧童敲火牛砺角，谁复著手为摩挲。
日销月铄就埋没，六年西顾空吟哦。
羲之俗书趁姿媚，数纸尚可博白鹅。
继周八代争战罢，无人收拾理则那。
方今太平日无事，柄任儒术崇丘轲。
安能以此尚论列，愿借辩口如悬河。
石鼓之歌止于此，呜呼吾意其蹉跎。
试院
李格非（宋代）

斗暄成小疾，亦稍败吾勤。定是朱衣吏，乘时欲舞文。
即事
虞俦（宋代）

酷吏人同疾，流民天亦怜。
麦登收两倍，蚕好得三眠。
况是宽征赋，那忧有俗缘。
眼前百事好，买酒答丰年。
再次韵
陈棣（宋代）

畏途忧患饱相谙，火芋何当问懒残。
每觉愁来诗思苦，更因老去壮心阑。
年光背我捐鸡肋，世事甜人嗜马肝。
拨尽寒炉残漏永，已知春驭到林端。
送了侍者游台山
释智愚（宋代）

慕膻高举兴何穷，秋在黄芦叶里风。
已慢示明如蹈火，白云深处见岩翁。
诗一首
王旦（宋代）

逈与群芳异，含芳向暮春。
不如松柏木，常保岁寒新。
少游
李正民（宋代）

少游词艺域，文阵欲横行。徐庶高朋友，王家好弟兄。

鸾龙观笔落，珠玉斗诗成。老境犹思旧，忘言看后生。
和题临赋
刘黻（宋代）

近南逢剧暑，多病客难禁。
与物甘同静，何人肯见寻。
望云生远梦，看月得禅心。
咫尺西关路，输君杖履临。
输君杖履临，草径静深深。
野鸟随晴步，邻钟答晚吟。
飞沈皆有趣，穷达付无心。
对月悭於酒，寒泉聊一斟。
戏赠济阴令罗正之
毕仲游（宋代）

饮酒不论彭泽令，草书浑学右将军。更知近日诗为苦，未及襄阳有几分。
千秋岁 其三 寿何湘来
尤侗（清代）

深衣革履。道貌如秋水。挥玉麈，依香儿。心空四句偈，目击三爻依。

蒲团上，卧游五岳华胥睡。

今日长筵会。戏彩高堂喜。萼绿舞，飞琼吹。洪崖酌鹤顶，黄石羞麟髓。

谨谢客，先生笑饮茶而已。
颂古三十二首
释明辩（宋代）

玉洞玄关道路长，蟠桃岂是等閒芳。
遮藏不许人间见，只恐春风漏泄香。
睡起
陆游（宋代）

睡起披衣弄素琴，房栊槐柳绿成阴。
春残鵹鵊如多恨，雨恶酴醾欲不禁。
羸病强行常踸踔，戆愚多虑每噫喑。
行年九十犹赊死，谁测高高厚厚心！
句
丁谓（宋代）

自然堪下泪，何必更残阳。
对牡丹
邹浩（宋代）

轻云笼日雨收尘，天作奇花照眼明。莫道岭边无好况，吾今春在洛阳城。
雪后赴徐氏燕集
李处权（宋代）

已雪犹阴更逆风，斜川略彴断行踪。
瑶台贝阙三千丈，玉树琼林一万重。
学子经时无载酒，邻僧过午未鸣钟。
华筵此地成宾主，孔翠屏深琥珀浓。
晓发芦沟
玄烨（清代）

有闰春深淑景迟，长桥冰泮未流澌。徘徊风景思畴昔，千里金堤保旧规。
移家寄诸丈
艾性夫（元代）

十弓荒圃百弓山，缚草编茅屋两间。
鸡瓮不知天广大，鹤巢已两地宽閒。
胜心扰扰双蜗角，畏路岩岩九虎关。
退一步行差得计，野云深处即商颜。
郊外
利登（宋代）

春色到江断，野香涵日娇。
鸟穿芳树语，人隔远山樵。
赠王觏
苏轼（宋代）

何人生得宁馨子，今夜初逢掣笔郎。莫怪围棋忘瓜葛，已能作赋继《灵光》。
挽李楼山观文三首
李曾伯（宋代）

展也岷峨秀，钟为柱石臣。
直声留谏纸，硕望压朝绅。
群议王师锐，孤忠主听陈。
天其昌我宋，尧舜致君民。
赠张亦
赵师秀（宋代）

相逢楚泽中，语罢各西东。
天下方无事，男儿未有功。
边风吹面黑，市酒到肠空。
早作归耕计，吾舟俟尔同。
史记三十六首 其三十五 霍去病
郑学醇（明代）

汉家初筑受降城，塞外烽烟入望平。胡虏已归屯戍减，陇头秋月向人明。
书林十景诗
谢枋得（宋代）

携锄凿破南山云，种来修竹凌青冥。
参天引风挺苍玉，匝地印月筛黄金。
清瘦何妨惟却俗，净扫胸中尘万斛。
何当裁制十二个，吹作来仪凤凰曲。
与所盘诸君会石幡还和杜老曲江韵
丘葵（宋代）

絮云初未前成衣，笑踏青莎桥上归。
诗洒堪过春日永，莺花却恨海山稀。
竹间弄笛留人住，麦外游丝绊鸟飞。
满院东风不收拾，山僧何事苦相违。
虢州后亭送李判官使赴晋绛
岑参（唐代）

西原驿路挂城头，客散江亭雨未收。
君去试看汾水上，白云犹似汉时秋。
偈颂一百四十二首 其一二九
释广闻（宋代）

一句绝离微，浑崙无缝罅。善财七日寻觅不得，赵州五年分疏不下。

灵山今日，快便难逢，为通一线。六月卖松风，人间恐无价。
三徒五苦辞 其五
佚名（隋代）

宿命有信然，弱丧谓之无。皆欲眼前见，过目即言悠。

大贤明道教，惨戚悯顽夫。依依念子苦，勤勤令我忧。
寄子春发运待制
欧阳修（宋代）

广陵花月尝同醉，睢苑风霜暂破颜。
但喜交情久弥重，休嗟人破老多艰。
壮心未忍悲华发，强饮犹能倒玉山。
留滞江湖应不久，多为春酒待君还。
接待
释普济（宋代）

目前来往竞纷纷，那个师僧有脑门。
坐热铁床吞热铁，石头南岳下儿孙。
梦林雪巢
陈耆卿（宋代）

感旧空黄叶，经时又绿苔。
未应天上去，犹解梦中来。
雪亦本幻尔，巢今安在哉。
淋浪诗万轴，花鸟自惊猜。
驾游环碧演新乘马应制 其二
方献夫（明代）

九重飞盖驾祥龙，仙仗如云出帝宫。金勒雕鞍当午丽，草茵花障倍春融。

銮舆已许词臣从，玉食仍教御馔供。锡服承恩更稽首，庸愚何以答重瞳。
古鼎篇
王又旦（清代）

夜坐金景流房栊，一南一北云逢逢。谁为此者惊愚蒙？

戴氏之鼎来河东，子水母土木火功。古色不辨贯与崇，翡翠青间玫齐红。

饕餮怒张杂夔龙，蜿蜒之势何其工！中有一马方双瞳，其下隐约凭社虫。

或云《乾》与《艮》相从，不然子午识夏冬。纷纭众说胡能同，鲁真齐赝空懵懵。

何人博雅为谭宗，考图论世自镐丰。忆昔神庙称时雍，斯器原出蓬莱宫。

天球河图与大镛，蜼敦纪甗争舂容。金耶张耶椒房雄，乞而有之作清供。

大梁左右兴兵戎，豪门散尽随霜蓬。零落不复求亡弓，呜呼治乱何匆匆，使我感叹填心胸。

大烹杳矣难继踪，此物合依蒲苇丛。主人有阁名丹枫，阁之前后花纤茸。

两耳三距位当中，玩视聊寄疏且慵。王生作歌纪始终，惭无长管摇白虹。
唐子西故居二首
刘克庄（宋代）

无尽颇纵横，晚方攻蔡京。
犹称贤宰相，应为客先生。
宿仙姑洞同刘若时及诸子作
王祖昌（清代）

高登碧峰顶，静坐仙姑洞。细听仙梵音，不作红尘梦。

半钩明月悬，万壑凉风送。倚楼天欲曙，谁将玉箫弄。
次韵赵帅蜡梅
陈造（宋代）

窗底闲寻断续香，帖金谁此憩风裳。
汉姬懶赴昭阳燕，宫额涂成却覆觞。
次韵桂嘉任郎中赠别二十四韵
周紫芝（宋代）

是身本蘧庐，误得两朱轓。朅来卧江楼，白鸥看飞翻。

惊鸿卷西风，吹落云水间。江山相表里，宇宙殊恢宽。

但苦千种愁，不供万叠山。幸兹洪崖君，仙驭超人寰。

一身聊复尔，万事不可干。富贵倘无求，藜藿亦自安。

不须金鼎炉，养此玉栋颜。纷纷一回睇，往往俱冥顽。

有如盗蹠手，可鲙朝饭肝。居之彼不疑，念念我心寒。

公今梨枣成，心地无险艰。横湖仅一苇，经月无寒暄。

昔为吏曹郎，今带儒生酸。缪从周旋间，获奉澹泊欢。

公已闻大道，我犹缚枯禅。谁知数日恶，忽有千里叹。

古道催行辀，满山霜叶丹。仙凡自此隔，无复相追攀。

馀生几何时，白日飞惊湍。愿公追松乔，驾鹤骖翔鸾。

我亦上五老，举首云间看。
颂古二十五首
释崇岳（宋代）

坐断千峰路，穿开碧落天。
那容问端的，端的髑髅前。
漱枕居梅花分咏三首
钱蘅生（清代）

岭南瞥见一枝新，玉骨冰肌迥绝尘。自是生来高洁性，不随凡卉媚阳春。
寄卢仝（宪宗元和六年河南令时作）
韩愈（唐代）

玉川先生洛城里，破屋数间而已矣。一奴长须不裹头，

一婢赤已老无齿。辛勤奉养十馀人，上有慈亲下妻子。

先生结发憎俗徒，闭门不出动一纪。至今邻僧乞米送，

仆忝县尹能不耻。俸钱供给公私馀，时致薄少助祭祀。

劝参留守谒大尹，言语才及辄掩耳。水北山人得名声，

去年去作幕下士。水南山人又继往，鞍马仆从塞闾里。

少室山人索价高，两以谏官征不起。彼皆刺口论世事，

有力未免遭驱使。先生事业不可量，惟用法律自绳己。

春秋三传束高阁，独抱遗经穷终始。往年弄笔嘲同异，

怪辞惊众谤不已。近来自说寻坦途。犹上虚空跨绿駬。

去年生儿名添丁，意令与国充耘耔。国家丁口连四海，

岂无农夫亲耒耜。先生抱才终大用，宰相未许终不仕。

假如不在陈力列，立言垂范亦足恃。苗裔当蒙十世宥，

岂谓贻厥无基阯.故知忠孝生天性，洁身乱伦定足拟。

昨晚长须来下状，隔墙恶少恶难似。每骑屋山下窥阚，

浑舍惊怕走折趾。凭依婚媾欺官吏，不信令行能禁止。

先生受屈未曾语，忽此来告良有以。嗟我身为赤县令，

操权不用欲何俟。立召贼曹呼伍伯，尽取鼠辈尸诸市。

先生又遣长须来，如此处置非所喜。况又时当长养节，

都邑未可猛政理。先生固是余所畏，度量不敢窥涯涘。

放纵是谁之过欤，效尤戮仆愧前史。买羊沽酒谢不敏，

偶逢明月曜桃李。先生有意许降临，更遣长须致双鲤。
完节堂
庄昶（明代）

玉镜空台一片秋，古风高月也全收。兔园何自须眉地，篱落遮阑补未周。
啄木儿
王哲（金朝）

观浮世。为人贵。舍荣华、全神气。保养丹田绝滋味。

便将来、免不讳。自谙自讳。修取长生计。自誓自誓。

今朝说子细。且通边际。开灵慧。酒色财气一齐制。

做深根、永固蒂。怎生得、虎龙交位。如何令、姹婴同睡。

把尘劳事。俱捐弃。二道合和归本类。想玄玄、寻密秘。
雨花台
刘端之（宋代）

六朝宫苑帝王州，何事兴衰若置邮。
可是战争收拾后，却将歌置破除休。
千门尽锁梧桐雨，万堞深笼薜荔秋。
试陟雨花台上望，夕阳烟水替人愁。
题富春山水画册 其二
符兆纶（清代）

白鹭低飞九里洲，梅花万树压溪流。晚妆忽讶胭脂湿，一笛斜阳水上楼。
送胡平一赴召六绝
曾丰（宋代）

匪旦参兮伊夕枢，收藏名迹不容书。
史官强立功臣传，房本无功功有余。
过慈仁丈室访胡孟韬留酌
黎民表（明代）

匡山高卧意如何，远兴难忘在薜萝。偶过禅房成下榻，相逢天路待鸣珂。

双林风雪经春尽，西岭云霞入暮多。知是甘泉新有赋，休将禅解问维摩。
庚子立春
连文凤（宋代）

又逢庚子岁，老景对韶华。
簷噪朝朝鹊，灯开夜夜花。
凄迷连月雨，冷落几人家。
幸有新春酒，瓶中不用余。
某寒热伏枕已数日忽闻车骑明当接顿睡中得韵
张耒（宋代）

山羊卷酥如切玉，翦毛胡羊花作肉。
烛前醉客淋漓时，山泉更煮如珠粟。
深泥三尺归不记，日到床前初睡足。
尔来七日战寒热，朝饭斋糜不盈掬。
客来但办君且去，卧听涓涓雪消屋。
因山事严京兆出，十驿人人如在目。
驼裘便面行野时，晴郊已动陈根绿。
和杜先生中秋对月诗
徐威（明代）

清光何处好，此夕忆长安。四达银桥外，群仙碧汉端。

更深莲炬远，歌罢桂浆寒。犹谓虾蟆影，无如往岁团。
游匡庐不能从南康道入取瀑布石梁之胜志叹
王世贞（明代）

我蹑匡君背，未叩庐山阳。峰外漏银汉，云端封石梁。

阿兰地寂寂，篮笋天茫茫。安得骑白鹿，携家住柴桑。
怀庆道中
刘礼淞（清代）

轻暖轻寒际，莺声不断听。烟浮清化白，天入太行青。

村舍多依竹，池塘始泛萍。长堤斜照里，万柳绿如屏。
明月篇
何景明（明代）

长安月，离离出海峤。遥见层城隐半轮，渐看阿阁衔初照。

潋滟黄金波，团圆白玉盘。青天流景披红蕊，白露含辉汎紫兰。

紫兰红蕊西风起，九衢夹道秋如水。锦幌高褰香雾开，琐闱斜映轻霞举。

雾沉霞落天宇开，万户千门月明里。月明皎皎陌东西，柏寝岧峣望不迷。

侯家台榭光先满，戚里笙歌影乍低。濯濯芙蓉生玉沼，娟娟杨柳覆金堤。

凤凰楼上吹箫女，蟋蟀堂中织锦妻。别有深宫闭深院，年年岁岁愁相见。

金屋萤流长信阶，绮栊燕入昭阳殿。赵女通宵侍御床，班姬此夕悲团扇。

秋来明月照金微，榆黄沙白路逶迤。征夫塞上怜行影，少妇窗前想画眉。

上林鸿雁书中恨，北地关山笛里悲。书中笛里空相忆，几见盈亏泪沾臆。

红闺貌减落春华，玉门肠断逢秋色。春华秋色递如流，东家怨女上妆楼。

流苏帐捲初安镜，翡翠帘开自上钩。河边织女期七夕，天上嫦娥奈九秋。

七夕风涛还可渡，九秋霜露迥生愁。九秋七夕须臾易，盛年一去真堪惜。

可怜扬彩入罗帏，可怜流素凝瑶席。未作当垆卖酒人，难邀隔座援琴客。

客心对此叹蹉跎，乌鹊南飞可奈何。江头商妇移船待，湖上佳人挟瑟歌。

此时凭阑垂玉箸，此时灭烛敛青蛾。玉箸青蛾苦缄怨，缄怨含情不能吐。

丽色春妍桃李蹊，迟辉晚媚菖蒲浦。与君相思在二八，与君相期在三五。

空持夜被贴鸳鸯，空持暖玉擎鹦鹉。青衫泣掩琵琶弦，银屏忍对箜篌语。

箜篌再弹月已微，穿廊入闼霭斜辉。归心日远大刀折，极目天涯破镜飞。
范深父察推挽词
郭印（宋代）

荣国诸孙迥不同，妙年英气吐长虹。
圣经每陋三家学，文阵平长一战功。
可但芹宫滋教雨，更看花县畅仁风。
诗书满腹成何事，惆怅舟移夜壑空。
毗陵道中
唐彦谦（唐代）

百年只有百清明，狼狈今年又避兵。烟火谁开寒食禁，

簪裾那复丽人行。禾麻地废生边气，草木春寒起战声。

渺渺飞鸿天断处，古来还是阖闾城。
清溪
萧贯（宋代）

山开明日峡，水写武陵溪。
地胜人堪隐，源深客自迷。
自和徐潭二首
刘克庄（宋代）

从今快活安斯寝，那复辛勤陟彼冈。
万而路曾双不借，四天下只一禅床。
宽如马驿名方丈，劣似鸡栖即客房。
自唱山歌樵牧和，底须论著学班扬。
虢略秀才以七言四韵诗为寄辄敢酬和幸惟采览
林逋（宋代）

本无高亮似阳城，但爱松风入耳声。
五亩自开林下隐，一尊聊敌世间名。
交谈不远樵农客，弄翰慵夸子墨卿。
异日青冥肯回顾，夫君门族旧和羹。
代儿童作立春贴门诗三首
范成大（宋代）

盛族推山长，修龄号栎翁。
屏花春不老，日日是东风。
菩萨蛮 其一 闺中四时词
陈嘉（清代）

绿杨踠地春愁重。流莺啼破红闺梦。睡起悄凭栏。罗襦怯晓寒。

卖花声渐近。催把云鬟整。对镜画双娥。远山眉样多。
次韵寄川无竭并送所撰旃檀林记二首 其二
方回（元代）

多生曾结短檠缘，埋没书蟫不记年。左郁右邻窥奥藏，南浯北峄问奇镌。

更饶曼倩三冬学，未抵天龙一指禅。丝尽茧成终有日，与公同作老蚕眠。
望庐山作
高柄（明代）

挂席度彭蠡，停桡望匡庐。苍苍五老峰，秀出东南隅。

气势掩衡霍，峥嵘压东吴。千岩散秋色，倒影澄江湖。

倏忽霁飞雨，瀑流挂香炉。悬崖残雪古，涧落垂虹孤。

耸目万仞表，茫茫飞鸟无。飘然挹空翠，心与浮云俱。

我欲呼谪仙，结巢松已枯。迟回徒仰止，飞鹢上天衢。
巫山之阳香溪之阴明妃神女旧迹存焉 其三
陈子升（明代）

楚汉风流事，千年迹并稀。巫云象神女，塞月照明妃。

余欲登高赋，征人怨不归。清秋如有梦，应逐朔鸿飞。
次韵宇文伯脩题清溪驿梅花
邹浩（宋代）

骥尾曾容蹑后尘，柳花榆荚古河滨。天衢事业已腾世，山驿诗篇知几春。

梅萼故应如异日，风骚仍得慰幽人。须知犹是枯株在，早晚吹嘘近紫宸。
再题休逸台
韩琦（宋代）

冰井梁摧几百秋，昔移为柱立台头。层基面垒盘蜗壳，倒影侵池侧蜃楼。

拂槛落霞凌绮席，入檐初月误琼钩。芳林已合阴成茂，不见西山涌万邱。
偈六十三首
释道宁（宋代）

形名未兆，早涉戈予。
是非锋起，彻底风流。
左旋右转，海印全收。
枯木堂前，徒话会无。
明山上，任优游，
君不见，一叶落时天下秋。
庵前蜂去数日复返因作 其二
释慧空（宋代）

蜜岩所统众如云，客至还开甘露门。三扣蜜流人不荐，却言蜂子解人言。
题于越亭
张祜（唐代）

扁舟亭下驻烟波，十五年游重此过。洲觜露沙人渡浅，

树稍藏竹鸟啼多。山衔落照欹红盖，水蹙斜文卷绿罗。

肠断中秋正圆月，夜来谁唱异乡歌。
雪夜候迎使客
杨万里（宋代）

六花不放一尘生，晴後犹余十日凝。
新月未光输与雪，夜风尽冷只留冰。
候迎银汉槎头客，挑尽玉虫窗下灯。
纸帐蒲团地炉暖，自怜不及草庵僧。
扬雄二首
王安石（宋代）

子云平生人莫知，知者乃独称其辞。
今尊子云者皆是，得子云其亦无几。
圣贤树立自有师，人知不知无以为。
俗人贱今常贵古，子云今存谁女数。
到此
王谌（南北朝）

到此添离恨，垂杨已拂肩。
担轻缘少镪，衣暖欲抽绵。
春事遽如许，客怀殊未然。
竹篱沽酒市，雨湿杏花烟。
恂予见和雪诗感念昔游叠韵奉答
陈宝琛（清代）

春明梦华对雪发，我笔未到君已谙。少年追欢了不觉，风际一已如优昙。

郑虔爱冷每幽讨，并辔窑厂临冰潭。西山皑皑落杯底，照见金爵方朝参。

一夕吾斋列酒阵，池上竹树明穹嵁。戴逵饮啖副腰腹，君户差小颜先𩈣。

玉山颓矣尚啽呓，漏四五下寒鸡韽。迟明井辖各倒载，惊醒趣起追逃䳺。

是时壬申岁聿暮，偻指今阅元黓三。云浮水逝日月丽，赢我笠戴君簦担。

修门一出十载过，酒晕褪尽缁尘褴。同时朝士但城北，愁听旧曲歌何戡。

皖城京口一带水，颇与安道通笑谈。次公解郡亦却扫，馀者墓木都毵毵。

生花银海揩拭倦，味子诗意何深醰。帝阍乡树总万里，更有召父天西南。

寒梅孕香自春色，有兴来共村醪甘。
种蔬二首 其一
刘敞（宋代）

时雨破膏壤，荷锄回城阴。疾耕意不足，覆陇力可任。

里巷多父意，往来迹相寻。见我山野服，欣然用尽簪。

劝我勿灭裂，哀我识浮沈。虽微生平故，颇用愧其心。

采芝商于岭，食薇首阳岑。念我非其人，岂敢慕山林。

聊以资素饱，身世实崎嵚。丈人不我厌，荷蓧时见临。
山行寄刘李二参军
卢照邻（唐代）

万里烟尘客，三春桃李时。事去纷无限，愁来不自持。

狂歌欲叹凤，失路反占龟。草碍人行缓，花繁鸟度迟。

彼美参卿事，留连求友诗。安知倦游子，两鬓渐如丝。
赠彭花翁牡丹障
姚勉（宋代）

洛之花图欧公诗，惊怪天巧呈新枝。
自言当时记者数十种，姚魏后有潜溪绯。
蜀之花图景仁句，香雪蕊金藏不露。
径围三尺瑞云红，尚有二花添未具。
此花非惟今所无，世间久亦无此图。
东南花样自来小，如盘能几多如盂。
晓来明眼花翁作，风韵宛然如蜀洛。
写作花中第一花，群类一时都脱落。
想渠欹笔小盘礴，心去化工无一膜。
天上司花巧不神，笔底春风光欲烁。
笼寒不假青蒻庵，护日何须碧油幕。
月坡堤，张家园，
郭公公宅东街偏。锦衾绣帐相接连，
一夜移入歌堂巅。吴台教战娃数百，
汉宫列侍娥三千。鲛绡十丈思公谱，
锦茵万态元舆赋。花自长春蜡不封，
根无下土虫难蠹。花翁蓊翁子诚能，
见渠此画万感增。此花昔惟载本草，
流传至唐花始好。移来从武曌，
爱重由环儿。名花与倾国，
初著沉香词。从此帝城春，
争逐赏花期。径尺夸千朵，
万钱买一枝。三街九陌沸游赏，
冠盖车马相追随。自入天朝花最盛，
长寿不数唐崇敬。岂非洛阳天下中，
和气又非长安同。故令百卉巧变幻，
黄绯紫白深浅红。簪花不至采樵子，
献花上至蓬莱宫。或言此花特妖媚，
只解趋时争富贵。阿曌移来丑此妍，
阿环贵重荣犹悴。四香阁上属谁家，
朝恩宅里知何地。世人浪自相矜夸，
看到子孙能几家。我言此罪不在此，
自是时辈争荣华。洛人珍重姚黄不轻畀，
一根不入权豪第。花知天朝真冶世，
万古天藏发奇秘。洛不爱宝蜀出珍，
如凤如麟王者瑞。洛中富推程与邵，
蜀之苏范辉相照。人品亦如花品高，
斯人斯花古来少。后来罗洛党小分，
世间万变如轮云。洛阳名园占治乱，
读书至此空三叹。洛宫禾黍今离离，
蜀道峨眉更惨凄。蓊翁作此岂无意，
要见祖宗全盛时。
访伯父幽居
乐雷发（宋代）

对坐如禅舍，閒烧石乳香。
书看新讲义，药问未传方。
仆语梅花里，僧经竹案傍。
题诗吾岂敢，窗户半吟章。
菊花新
杜安世（宋代）

怎奈花残又莺老。槛里青梅数枝小。新荷长池沼。当晴昼、燕子声闹。

亭栏花绽颜色好。风雨催催、等闲开了。酒醒暗思量，无个事、甚刚烦恼。
满江红 赠家小阮次
陈维崧（清代）

群从凋零，怅家世、空馀双戟。算唯汝、过都历块，龙文虎脊。

我别西溪刚十载，数椽聊赁街东宅。有压栏、先世一枝红，君堪摘。

林下酒，床头易。吾与汝，交相惜。笑我今衰矣，子应努力。

王谢门风终自在，纷纷程李钱宁直。向渭阳、诗里说邹阳，悲畴昔。
赋丛兰一首
苏籀（宋代）

楚郢都梁奇韵佚，岚溪云壑初何僻。
根蒂条荂玩九春，葩叶尖萌碧逾尺。
蕙转东君溢宠光，露浥清华烟染色。
蓊勃天芬透绮疏，英蕤绿艳撩诗客。
滋荣九畹不因人，无际幽深夹响屐。
三嗅书帷尝涉猎，满把骚人安忍释。
映俎垂筵纫委佩，斸苔徙槛芳盈室。
燥虚黏腻俗尘清，祛病析酲驱抑郁。
猗猗不採亦奚伤，雍容屈宋无伦匹。
赏慨年芳次第菲，轻重憎怜从结习。
辛夷为坞薜萝门，莎菼蒲芦类非一。
庭中绝出忘忧右，差等水仙诚莫逆。
遥知最妙岭头梅，适口和羹似难及。
更与丘明评国芗，后皇媚之殊赫奕。
德清五兄寄清茶
毛滂（宋代）

玉角苍坚已照人，冰肝寒洁更无尘。
凤凰雨露生珍草，不比榛芜亦漫春。
春日燕百花堂有怀前太守许子大以诗戏之
赵鼎臣（宋代）

风流谁似许南阳，人到于今尚不忘。笔下涌成三峡水，胸中盖就百花堂。

召公棠荫家家满，潘令桃蹊处处芳。借问蔡州何所似，瓠壶形势若为长。
投翰长赵侍郎
黄滔（唐代）

禹门西面逐飘蓬，忽喜仙都得入踪。贾氏许频趋季虎，

荀家因敢谒头龙。手扶日月重轮起，数是乾坤正气钟。

五色笔驱神出没，八花砖接帝从容。诗酬御制风骚古，

论似人情鼎鼐浓。岂有地能先凤掖，别无山更胜鳌峰。

攀鸿日浅魂飞越，为鲤年深势噞喁。泽国雨荒三径草，

秦关雪折一枝筇。吹成暖景犹葭律，引上纤萝在岳松。

愿向明朝荐幽滞，免教号泣触登庸。
咏史乐府十二章·辟戟诤
程盛修（清代）

东方生，能直谏。守法度，黜靡曼。何物卖珠儿，敢容宣室宴。

辟戟陈词意气雄，侃侃尚有先臣风。不见申屠嘉坐丞相府，执法犹能困邓通。
饯怡斋胡宪使
王义山（宋代）

不是胸中熟吕刑，如何议谳极详明。
严于三尺古来法，宽以一分天好生。
仁意满腔皆恻隐，政声交口说廉平。
玉堂本是青毡旧，跳过郎星向上行。
千里镜
弘历（清代）

巧制传西海，佳名锡上京。欲穷千里胜，先办寸心平。

能以遥为近，曾无浊混清。一空初不照，万象自然呈。

云际分山皱，天边数鸟征。商书精论政，曰视远惟明。
舟行樊港望竹间石上李花盛开
薛季宣（宋代）

天下清且奇，无过竹与石。安得皎然者，素质照人白。

静立笑东风，篁冈蟠罅隙。望之轻以明，俨似雪初积。

青草斗欣欣，不比梅花坼。矫首不可到，独自凭空碧。

翠帷筱青青，岩崿正虚席。我疑辟俗翁，方外友三益。

又是秦帝宫，传视相如璧。人情不易知，幽致矧可射。

相从知未能，灰心从此画。
十三日游上寺及黄涧
邵雍（宋代）

堪嗟五伯争周烬，可笑三分拾汉馀。
何似不才闲处坐，平时云水绕衣裾。
泊舟
徐横槊（宋代）

短篷静坐月窥船，斗转参横水底天。传语篙工低着语，恐惊沙觜白鸥眠。
题北山雨馀南屏春晓两手卷 其一
释居简（宋代）

晴拂孤山破晓阴，暝烟犹在柳边深。试从淡墨微茫外，商略青层到碧浔。
寄题相台太尉韩公昼锦堂
宋祁（宋代）

瑞节前驱昼锦身，堂成署榜示州民。
迁莺贺燕翩翻集，大树甘棠次第春。
漳岸夕波能沼溜，魏堂暾日弄梁尘。
君看千古青编上，得意如公有几人。
朱楼
蔡襄（宋代）

朱楼灯烛一声歌，腊后天街月色和。
平昔黄公酒垆下，谁知跬步邈山河。
感春四首 其二
孙觌（宋代）

万里蒙尘六尺舆，一丸泥蜡十行书。豫且往往窥鱼服，属国栖栖掘鼠馀。

村径红稠花艳艳，沙平翠点树疏疏。落霞孤鹜西南望，千顷洪波浸日车。
好事近·春早不知春
汪莘（宋代）

春早不知春，春晚又还无味。一点日中星鸟，想尧民如醉。不寒不暖杏花天，花到半开处。正是太平风景，为人间留住。
即事
文天祥（宋代）

去年伤北使，今日叹南驰。
云湿山如动，天低雨欲垂。
征夫行未已，游子去何之。
正好王师出，崆峒麦熟时。
绝句七首 其七
李之仪（宋代）

斋盂洗罢日方中，帘影低回破睡风。试问新浮一瓯乳，何须亲到广寒宫。
句 其三十九
徐俯（宋代）

一百五日寒食雨，二十四番花信风。
山市晴岚
杨公远（宋代）

横岚髣髴抹高冈，村市人家酿秫香。溪上晓来争渡急，裹盐沽酒趁虚忙。
金缕曲·春梦年来惯
高鹗（清代）

不见畹君三年矣，戊申秋隽，把晤灯前，浑疑梦幻，归来欲作数语，辄怔忡而止。十月旬日，灯下独酌，忍酸制此，不复计工拙也。

春梦年来惯。问卿卿，今宵可是，故人亲见？试剪银灯携素手，细认梅花妆面。料此夕、罗浮非幻。一部相思难说起，尽低鬟，默坐空长叹。追往事，寸肠断！
尊前强自柔情按。道从今，新欢有日，旧盟须践。欲笑欲歌还欲哭，刚喜翻悲又怨。把未死、蚕丝牵恋。那更眼波留得往，一双双，泪滴珍珠串。愁万斛，怎抛判？
卜算子·席间再作
葛立方（宋代）

袅袅水芝红，脉脉蒹葭浦。淅淅西风淡淡烟，几点疏疏雨。
草草展杯觞，对此盈盈女。叶叶红衣当酒船，细细流霞举。
题崔公
崔某（宋代）

三仕宁为喜，一闲当自修。
世情今似古，何必谢交游。
奇仲和致中棋诗有玄中一著是吾宗之句
刘子翚（宋代）

局上深机未足穷，玄中一著若为通。
五宗惟明不是物，三语孰为将无同。
常恨老怀多愦愦，每逢益友太匆匆。
金篦刮眼宁无赖，况是墙西有德公。
碧涧别墅喜皇甫侍御相访
刘长卿（唐代）

荒村带返照，落叶乱纷纷。
古路无行客，寒山独见君。
野桥经雨断，涧水向田分。
不为怜同病，何人到白云。
雨後田间杂纪五首
杨万里（宋代）

稻田滴水价千金，溪涧求分不肯分。
一雨万畦都水足，却将倾泻作溪浑。
扬州
鲜于侁（宋代）

金山一拳石，出髻如溟纱。
天外辨两潮，江南分列嶂。
题爱梅亭
高斯得（宋代）

生世梅花是故知，相逢不负岁寒期。
自从一点梢头白，看到青阴弄实时。
句 其十七
陈轩（宋代）

水暖池塘闲睡鸭，烟深村落自鸣鸠。
梁溪八咏 其七 心远亭
李纲（宋代）

境寂心闲物物宜，倚栏更看岭云飞。晓猿夜鹤应思我，正好归时犹未归。
题报恩寺上方
方干（唐代）

来来先上上方看，眼界无穷世界宽。
岩溜喷空晴似雨，林萝碍日夏多寒。
众山迢递皆相叠，一路高低不记盘。
清峭关心惜归去，他时梦到亦难判。
西河·都会地
吴潜（宋代）

都会地。东南盛府堪记。蓬莱缥缈十洲中，雉城拥起。凭高一盼大江横，遥连沧海无际。壁同众山翠倚。赤龙、白鹞争系。风帆指顾便青齐，势雄万垒。越栖吴沼古难凭，兴亡都付流水。画堂绮屋锦绣市。是洛阳、耆旧州里。富贵荣华当世。问昔年、贺老疏狂，何事轻寄平生、烟波里。
三月六日
赵蕃（宋代）

自把残书洗睡昏，欲求甚解与谁论。
乍然好鸟闻深樾，忽尔荒鸡听远村。
蒲涧帘泉
郑懋纬（明代）

百丈泻流泉，寒光净野烟。涧蒲多九节，服食挟飞仙。
观柳源瀑布
胡寅（宋代）

遐归获胜践，风日清广宙。途巘意未阑，景绝愿初副。

回峦豁大壑，万古贮天漏。无人识秋河，此地一源透。

镕银谁戏剧，捣玉供喷漱。未知三峡桥，与此孰雄陋。

却来据盘石，云气满襟袖。指顾组练军，汹涌出左右。

八元坐收功，独听九韶奏。摧岩决涧手，笑我泫寒溜。

出入更回头，云水莽迷覆。归瓶注小瀑，雪乳尚真斗。
【正吕】叨叨令　道情
邓玉宾（元代）

想这堆金积玉平生害，男婚女嫁风流债。鬓边霜头上雪是阎王怪，求功名贪
富贵今何在？您省的也么哥，您省的也么哥？寻个主人翁早把茅庵盖。
一个空皮囊包裹着千重气，一个乾骷髅顶戴着十分罪。为儿女使尽些拖刀计，
为家私费尽些担山力。您省的也么哥，您省的也么哥？这一个长生道理何人会？
天堂地狱由人造，古人不肯分明道。到头来善恶终须报，只争个早到和迟到。您
劣的也么哥，您省的也么哥？休向轮回路上随他闹。
白云深处青山下，茅庵草舍无冬夏。闲来几句渔樵话，困来一枕葫芦架。您
省的也么哥，您省的也么哥？煞强如风波千丈担惊怕。
自贺重入奉庠八首 其六
瞿士雅（清代）

少年何事负初心，桐尾烧焦难望琴。

岂有文章惊海内，更无消息到如今。题桥每念相如志，抱膝时为梁甫吟。

幸遇圣明千载运，无愁当路少知音。
龙井吊古
释居简（宋代）

井龙孤躅转空濛，万斛泉源忆长公。流水高山仍古意，落花啼鸟自春风。

石题岘首千年后，人在苏堤万柳中。惆怅半生行乐地，阑干曲曲夕阳红。
题刘推府湖山归隐诗卷
童轩（明代）

湖山苍苍湖水绿，灌木垂萝远尘俗。高人小隐住湖东，坐对江南秋一幅。

昔年宾兴歌鹿鸣，平步青云被推毂。一官佐郡粤南陲，才大位卑羞碌碌。

晨餐束带谒官长，夜火照书谳疑狱。秋霜欺人发种种，老境渐临如缚束。

便当投劾自陈乞，何事甘心累形役。路指衡阳还故乡，笑脱尘羁返初服。

湖山归来故无恙，生事虽微清兴足。时时寻盟狎鸥鸟，十里荷花照人目。

扁舟闲弄即南垞，菱角鸡头收百斛。蓬囱几度夕阳明，桑柘柴冲接村谷。

暝色依微宿鸟静，坐见松坪上团玉。茶园烟霭树参差，风动旗鎗香簇簇。

鞍山岚气欲作雨，望荡涛声正翻屋。水清沙白木岭高，渔唱樵歌断还续。

此时此景貌难尽，幽趣满怀良可掬。王晞方外齐逸驾，诸葛隆中并芳躅。

胡为去此趋末路，名利扰扰生忧辱。超然肥遁固始愿，不学引年思辟谷。

邻僧野老日相过，旋折松茅煮溪簌。浮云世事不须问，浊酒一尊聊共漉。

庙堂有政肉食谋，葵藿区区徒献曝。深源不出亦已尔，其若苍生竟谁属。
送潭州陈运使二首
项安世（宋代）

惜分频卜夜，此意我知公。
古事多疑信，今人足异同。
何年操棐几，三月坐春风。
但记匆匆字，深题大带中。
定平怀墨梅
释居简（宋代）

南昌梅少府，人道是梅仙。不疗疏枝瘦，安知坏色妍。

春归天上去，真自镜中传。同出吟机杼，无声亦自贤。
送陈尧叟赴广西漕
宋湜（宋代）

怜君将命拜新恩，送别都门亦断魂。
雨歇佳林秋更暖，瘴连梅岭日多昏。
诏颁海徼征徭薄，兵罢蛮州市井繁。
愧我不才居禁近，前春洒扫待回辕。
焦山望寥山
李白（唐代）

石壁望松寥，宛然在碧霄。
安得五彩虹，驾天作长桥。
仙人如爱我，举手来相招。
淳化中朝会二十三首
佚名（隋代）

礼乐昭王业，环区致太平。
革车停北狩，云稼屡四成。
国有祥延诏，乡闻讲育声。
日华融五色，遐迩仰文明。
寄杨诚斋
葛天民（宋代）

参禅学诗无两法，死蛇解弄活鲅鲅。
气正心空眼自高，吹毛不鲅全生杀。
生机熟语却不徘，近代独有杨诚斋。
才名万古付公论。风月四时输好怀。
知公别具顶门竅，参得彻兮吟得到。
赵州禅在口皮边，渊明诗写脸中妙。
用则致君尧舜前，舍时便灌庐陵园。
六十四卦只两画，三百五篇惟一言。
我与诚斋略相识，亦不知他好官职。
但知拚得忍饥七十年，脊梁如铁心如石。
不曾屈膝不皱眉，不把文章做出诗。
玉川后身却不怪，乐天再世尤能奇。
隔千里兮共明月，何似寒灰相对拨。
公亦何须要我知，我只欠公头上发。
明皇贵妃上马图
张璨（明代）

七宝妆鞍蜀锦堆，黄门扶鞚踏红埃。君王只顾蛾眉笑，末路谁知到马嵬。
袁州庆丰堂十闲咏 其九
祖无择（宋代）

渐老无功业，闲思惜壮年。桑榆如有得，犹可勒燕然。
题赵子昂射鹿图
李东阳（明代）

秋高出猎长城下，碧眼胡儿骑刬马。弓如月满箭星流，已向千山毛血洒。

马前逸免或可脱，山下老麋身欲赭。彼贪但为口腹谋，不见巴西放麑者。

吴兴王孙燕蓟客，酒酣兴发时泼墨。极知纨绮足风流，忘却河山限南北。

噫吁嚱薛郎未挂天山弓，披图仰面来天风。
问渡
杜堮（清代）

问渡燕郊去，风声沙岸头。浮云连紫塞，旭日乱春流。

土齧将穿石，桥编不系舟。守臣怀利济，何以赞良谋。
夜同詹东图邵道卿过禹钧元枢邸即席作
胡应麟（明代）

妙舞清歌出玳筵，一尊携手醉花前。藜然刘向谈经夜，草定扬雄作赋年。

话旧总深天竺雨，烹新重醉惠山泉。不堪明夜河桥别，憔悴双龙剑色悬。
寄和蔡州田郎中（一作寄和蔡州中丞题蒋亭）
无可（唐代）

遗迹仍留蔡，幽人出汉朝。门深荒径在，台迥数峰遥。

岸石欹相倚，窗松偃未凋。寻思方一去，岂待使君招。
鲁解元以坡语空山无人水流花开为诗和韵 其一
韩淲（宋代）

溪山淡淡复溶溶，老觉身閒百念空。谁把清诗相触拨，又随吟啸醉春风。
绿珠
杜东（宋代）

以色危身岂不知，基心死另不生离。
楼前甲士纷如雪，正是花飞玉碎时。
中夜闻泉
四锡（宋代）

昨日西山野外通，声如秋雨带松风。
谁怜邺下重城夜，却似江南廨署中。
烛烬垂花飘砚席，月华凝雪映帘栊。
此时新得潺湲听，吟咏狂思学谢公。
寄家因东西南北四韵就寓怀 其三
曹义（明代）

乡关迢递隔江南，雁足聊传书一缄。宠渥已从今日得，庭闱未一几时参。

梦回五夜生乡思，目断二茅霭翠岚。说与亲□莫遥念，年来布褐换朝衫。
两日不见在伯风雨中有怀因以简之
赵蕃（宋代）

卧闻急雨响林柯，想见江头声更多。
两日不来百忧集，一杯犹忆醉时歌。
已孤柿栗霜天熟，其奈衣裘卒岁何。
掾奉酸寒古云叹，治时还重力田科。
题舒噜存道元帅平师宗三州卷后
张翥（元代）

不用牙璋远出师，将军凭轼下边陲。僰酋争歃金盘血，汉使高悬玉帐旗。

司马文章传太史，武侯威略震南夷。只今父老兰沧上，拟刻宁蛮第一碑。
声声慢·捷书连昼
郭居安（宋代）

捷书连昼，甘洒通宵，新来喜沁尧眉。许大担当，人间佛力须弥。年年八月八日，长记他、三月三时。平生事，想祗和天语，不遣人知。一片闲心鹤外，被乾坤系定，虹玉腰围。阊阖云边，西风万籁吹齐。归舟更归何处，是天教、家在苏堤。千千岁，比周公、多个彩衣。
眼儿媚
赵桓（宋代）

宸传三百旧京华。仁孝自名家。一旦奸邪，倾天拆地，忍听琵琶。

如今在外多萧索，迤逦近胡沙。家邦万里，伶仃父子，向晓霜花。
五月长斋诗
支遁（魏晋）

炎精育仲气，朱离吐凝阳。广汉潜凉变，凯风乘和翔。

令月肇清斋，德泽润无疆。四部钦嘉期，洁己升云堂。

静晏和春晖，夕阳厉秋霜。萧条咏林泽，恬愉味城傍。

逸容研冲赜，彩彩运宫商。匠者握神标，乘风吹玄芳。

渊汪道行深，婉婉化理长。亹亹维摩虚，德音畅游方。

罩牢妙倾玄，绝致由近藏。略略微容简，八言振道纲。

掇烦练陈句，临危折婉章。浩若惊飙散，囧若挥夜光。

寓言岂所托，意得筌自丧。沾洏妙习融，靡靡轻尘亡。

萧索情牖颓，寥郎神轩张。谁谓冥津遐，一悟可以航。

愿为游游师，棹柂入沧浪。腾波济漂客，玄归会道场。
题古洪周君会梅阁
艾性夫（元代）

此花不受俗人知，为汝移家亦绝奇。
至冷淡中参古意，极高明处见南枝。
栋帘相望滕王屋，风月重添水部诗。
梦入梨云香不断，有人攜笛倚阑吹。
右军转胜帖赞
岳珂（宋代）

唐人摹帖多自喜，千古换鹅谁趾美。
顺涂鹿梦岂真寐，画饼儿痴出馋水。
讵怜成安犹张耳，泜上鼓旗那可致。
铜丸碧衣谁证尔，重说偈言烦小米。
熙春台用王簿韵
方岳（宋代）

共携社瓮上春台，踏破缘云一径苔。
岁月略如飞鸟过，宾朋不径看花来。
霜前老翠依然在，眼底凡红不用开。
未害悭风相料理，放迟归与月徘徊。
送张彝归长沙
皎然（唐代）

早闻凌云彩，谓在鸳鹭俦。华发始相遇，沧江仍旅游。

策名忘苟始，澹虑轻所求。常服远游诫，缅怀经世谋。

片帆背风渚，万里还湘洲。别望荆云积，归心汉水流。

兰苕行采采，桂棹思悠悠。宿昔无机者，为君动离忧。
用梁士衡韵还邓器先道中诗卷
韩元吉（宋代）

梦绕江南云水乡，麻姑坛下月如霜。
风光景色一千里，都在君家古锦囊。
送李雁湖大参赴遂宁 其二
吴泳（宋代）

恢恢大仪中，扶立惟三纲。国风怨以怒，王道荡无章。

栖栖鲁东怨，秉笔修天常。廉陛不乱纪，冠履不易方。

斯今世运颓，礼义维楫亡。三边且病痱，群盗方鸱张。

兵如溃堤蚁，民甚赪尾鲂。厉阶倘不夷，零露将侵裳。

李侯世柱史，识此治乱防。挥袂别广筵，振衣登高冈。

愿言茂远猷，挽河洒天狼。
题黄元静广先楼
王炎（宋代）

闻道楼居好，翚飞百尺余。
箕裘能袭旧，丹雘遂如初。
生理万钟粟，义方千卷书。
家声将益大，车马炫门闾。
和李文叔退朝
陈师道（宋代）

朝流骇汗蒸双猊，风卷屯云散万蹄。
任使轻衫污娇色，可令纤手洗春泥。
重庆府
汪元量（宋代）

铁作篙师铁作舟，风撞浪涌可无忧。
林间麋鹿遥相望，峡里蛟无横不休。
目断吊桥空悄悄，头昏伏枕自悠悠。
锦城秋色追随尽，好处山川更一游。
答外子渡太湖寄诗
周瑶（清代）

已闻黄叶下秋波，两地离愁谁较多。愿得曲湖归赐日，为君亲手织渔蓑。
閒居六咏·早起
岳珂（宋代）

五夜玉绳转，双轳金井寒。
背人蚊作市，欺梦蝈鸣官。
竹迳风初度，松梢月尚团。
踞龟犹汗漫，何计觅乘鸾。
小重山（至后一日，长兴赵宰到郡，并招归安、乌程二宰及项广文同饭）
王炎（宋代）

日脚才添一线长。葭灰吹玉管，转新阳。老来添得鬓边霜。年华换，归思满沧浪。

唤客对凝香。公庭凫骛散，缓行觞。何须红袖立成行。清淡好，胜似听丝簧。
连日治圃至山亭又作五字
陆游（宋代）

薙圃课僮奴，争前不待呼。
水泉经雨壮，蓁莽得霜枯。
高树鸣双鹊，清池下两凫。
暮年惟乐此，余念一毫无。
乞留草赠路倅 其二
徐积（宋代）

君看我家门外草，欲把烟姿慰吟老。谁知人静雨馀时，还似村深日斜好。
金蕉叶
晁端礼（宋代）

楼头已报咚咚鼓。华堂渐、停杯投箸。更闻急管频催，凤口香销炷。

花映玉山倾处。

主人无计留宾住。溪泉泛、越瓯春乳。醉魂一啜都醒，绛蜡迎归去。

更看后房歌舞。
次韵史少庄竹醉日移竹 其一
魏了翁（宋代）

艳艳洒妆斗姚魏，冥冥花影逢石丁。醉生梦死何如竹，三百五十九日醒。
虫鸣
欧阳修（宋代）

叶落秋水冷，众鸟声已停。
阴气入墙壁，百虫皆夜鸣。
虫鸣催岁寒，唧唧机杼声。
时节忽已换，壮心空自惊。
平明起照镜，但畏白发生。
酬凌季文过杨柳仲诚
王洋（宋代）

慢绿迟红静不争，小梯斜倚上空明。
日筛竹影花奴睡，人度禾场吠犬惊。
散帙未甘书效晚，携筇独喜病骸轻。
排芳穿密多幽处，后日相期子细行。
步月（茉莉）
施岳（宋代）

玉宇薰风，宝阶明月，翠丛万点晴雪。炼霜不就，散广寒霏屑。采晴蓓、绿萼露滋，嗔银艳、小莲冰洁。花痕在，纤指嫩痕，素英重结。

枝头香未绝。还是过中秋，丹桂时节。醉乡冷境，怕翻成悄歇。玩芳味、春焙旋熏，贮农韵、水沈频爇。堪怜处，输与夜凉睡蝶。
杏溪十首 杏水
姚合（唐代）

不与江水接，自出林中央。穿花复远水，一山闻杏香。

我来持茗瓯，日屡此来尝。
蝶恋花
黄裳（宋代）

兴到浓时春不住。昨夜雕栏，放了花无数。谈笑急邀吟醉侣。青了也合随轩去。媚恐情生娇恐妒。今日开尊，多幸无风雨。休唱宴琼林一句。来年花共人何处。
石膏枕
薛逢（唐代）

表里通明不假雕，冷于春雪白于瑶。

朝来送在凉床上，只怕风吹日炙销。
张诗舲侍郎画慈仁寺双松图留置寺中
叶名澧（清代）

香光妙笔今何在，劫火销沈一惘然。又见孙枝散鳞爪，幸逢诗老写云烟。

琅琅钟磬伽蓝地，寂寂莺花祓禊筵。一例稽山重悲感，好将石墨付他年。
通海井
释慧空（宋代）

疾风驾海生春潮，岩根石井澹不摇。
是中何曾得通理，而以名字悬岩腰。
道人眼空君勿怪，大小混融无杂坏。
呼僮探井濡砚时，是君砚中有沧海。
避地伤春六绝句
葛立方（宋代）

一年春事又阑珊，可惜芳菲愁裹看。
慎勿扫花供喂马，恼人秀色自堪餐。
又分韵得多字送杭东卿
储巏（明代）

飞楼突兀挂明河，西北云山入槛多。
绝顶危巢欹鹳雀，夹城流水带蒲荷。
清商掠树惊秋到，明月看人奈别何。
坐抚佳辰怀远道，送君须待醉时歌。
题绩溪雪峰楼
崔鶠（宋代）

题诗最高处，不为付人看。
记着今朝胜，山明松雪寒。
并蒂莲花为陆桂平苍岩赋
陈恭尹（清代）

花随车雨发重重，况是炎州秀所钟。天外远峰明二华，斗间神剑合双龙。

孤标直干心无异，并照晴波色各浓。正好移栽向丹阙，洛阳宫殿号芙蓉。
笙
李峤（唐代）

悬匏曲沃上，孤筱汶阳隈。形写歌鸾翼，声随舞凤哀。

欢娱分北里，纯孝即南陔。今日虞音奏，跄跄鸟兽来。
送贺秘监归会稽诗
陆善经（唐代）

至贵不忘初，辞荣返旧居。霓裳因宠锡，鹤驾欲淩虚。

丹禁倾三事，青门祖二疏。函关遇真隐，应演道家书。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其三
舒岳祥（宋代）

篆畦今夜月，出峤二更初。蓐食催鸣碓，蒙头静著书。

清霜闻吠犬，细火有归渔。一盏解寒酒，风炉煮雪蔬。
神堂铺前桃花
杨万里（宋代）

北江二月政春寒，初见桃花喜未残。
腊月潮州见桃李，元来不作好春看。
次韵林教授见别
韩淲（宋代）

老我成漫仕，世事马牛风。投身逐毫末，益愧多田翁。

乘春欲东游，肯问行李穷。溪干富桃李，花光眩晴空。

停桡一举首，壮气犹如虹。灵山正崔嵬，半在返照中。

行藏岂人定，忠诚本天通。但顾行未实，奚论报必丰。

君诗多隽永，三年几相从。山亭酌别酒，舟车复西东。

馀情尚酬句，岁月双鬓蓬。黄发爱玉体，书来置邮筒。
游仙诗
嵇康（魏晋）

遥望山上松，隆冬郁青葱。
自遇一何高，独立迥地双。
愿想游其下，蹊路绝不通。
王乔弃我去，乘云驾六龙。
飘遥戏玄圃，黄老路相逢。
授我自然道，旷若发童蒙。
采药钟山隅，服食改姿容。
蝉蜕弃秽累，结友家板桐。
临觞奏九韶，雅歌何邕邕。
长与俗人别，谁能睹其踪。
闻彭方伯凤仪荐侍郎都宪皆未遂诗以寄意
祁顺（明代）

廊庙深期第一官，锋车何事尚盘桓。才优屏翰今为最，道合明良古亦难。

一代正人关世运，百年公论满朝端。扶摇指日培风便，极目青霄送羽翰。
读崇祯辛未后十余年事
萧正模（清代）

心匪不仁计则穷，减夫派饷事重重。
可怜三百年天下，断送忧勤惕厉中。
兴济寄怀家兄其年
陈玉璂（清代）

同君击楫大江干，共把离尊未忍乾。一自风涛愁里听，真怜兄忍别时难。

云连沧海鸿边度，月落滹沱马上看。尔在家乡定回首，几时书札到长安？
和高秘书早春对雪登楼见寄之什
杜荀鹤（唐代）

天有惜花意，恐花开染尘。先教微雪下，始放满城春。

且醉登楼客，重期出郭人。因酬郢中律，霜鬓数茎新。
再游殖轩小酌
陈造（宋代）

生世岐喧静，平章有不如。
宦涂吾画虎，濠上子知鱼。
去索长安米，归紬笠泽书。
兹轩住苍莽，胜日复踌躇。
酒盏扶头后，莺声禁火馀。
兰风度樽俎，蝶翅掠襟裾。
有底烟霄意，便为水竹居。
可须供曲糵，未后课{耒尤}鉏。
花蓓红酣日，池光碧浸虚。
鹤头依绿荇，龙骨闹清渠。
诗兴因超忽，愁端得破除。
时从一吟醉，小计百砗磲。
延祥寺
耿南仲（宋代）

罗浮仙客隐，准拟访丹台。
为国身将老，逢山眼倍开。
月依松上过，风自竹间来。
僧欲延清话，茶香屡拨灰。
鹧鸪天
辛弃疾（宋代）

木落山高一夜霜。北风驱雁又离行。无言每觉情怀好，不饮能离兴味长。

频聚散，试思量。为谁春草梦池塘。中年长作东山恨，莫遣离歌苦断肠。
答中江程建用知县
冯山（宋代）

嘉陵水落沙带霜，舟师治舟还故乡。中江一别三四年，人情风物俱依然。

故人寄我江前吟，幽兰调高无报音。流水茫茫恨空泻，会合合江江溉下。
中秋以山居不得与周文对饮况子畅在数百里外也怅然有怀
赵蕃（宋代）

山林远俗人，风月亲我辈。凉秋半今夕，痼疾况少退。

诗怀客子半，酒欠伯仁对。百年等梦幻，一笑有成败。

秃巾倚枯松，赤脚踏断濑。何当约二叟，胜践同一会。
莫愁曲
徐照（宋代）

莫愁石城住，今来无莫愁。只重石城水，曾汎莫愁舟。
雨夜读书
陆游（宋代）

风雨澒洞吞孤村，读书拥褐不出门。
历观忠邪见肝肺，直与治出穷根原。
博岩之野感帝梦，此事难以今人论。
危冠长剑一见用，万里耕桑吾道尊。
蔎林招集乳桐轩听雨怀堇蒲谢山
周宣猷（清代）

一夜蕉窗雨，怀人五月秋。江湖生远梦，琴筑在高楼。

促坐剪残烛，天涯共白头。遥怜吟眺处，冷月不禁愁。
回銮
郑谷（唐代）

妖星沈雨露，和气满京关。上将忠勋立，明君法驾还。

顺风调雅乐，夹道序群班。香泛传宣里，尘清指顾间。

楼台新紫气，云物旧黄山。晓渭行朝肃，秋郊旷望闲。

庙灵安国步，日角动天颜。浩浩升平曲，流歌彻百蛮。
定风波·秋集莫愁湖
曾廉（清代）

湖上桃枝带柳条。春来客子尽魂销。箫管画船明月夜。

上下。清虚天里打兰桡。

又是题糕重九节。清绝。钟山倒影倚青霄。更与佳人携手看。

无限。雨荷风叶共萧萧。
太守视新堂
孔平仲（宋代）

遥遥元崇胄，蔼蔼东州守。留心学校事，遇我在僚友。

蔽空起新堂，鼛鼓百夫走。枉驾亲视之，丁宁到榱枓。

北风沙眯眼，伫立相与久。宴我登哦亭，推我居席首。

初尝百花酿，肴蔌无不有。是日十月中，新霜脱人肘。

醺酣一消铄，和气回物朽。昔人歌鲁侯，在泮尝饮酒。

我今作此诗，亦以缀厥后。美哉姚侯政，岂弟民父母。

此诗所不歌，先已载民口。
次韵洪尉
方岳（宋代）

书生一何愚，出与世纷敌。
眇哉朱两轓，强名二千石。
於世竟无补，苒苒老已逼。
归寻紫阳人，独速钓寒碧。
三曲仙机岩
白玉蟾（宋代）

织就霓裳御泠风，玉梭随手化成龙。
天孙归去星河畔，满洞白云机杼空。
古词
卫象（唐代）

鹊血雕弓湿未干，鸊鹈新淬剑光寒。

辽东老将鬓成雪，犹向旄头夜夜看。
再题百官步
李光（宋代）

茅舍荆扉尚宛然，重来白首记当年。几回倚杖沙头路，独立苍茫唤渡船。
山行
卫宗武（宋代）

两度来游饱看山，又回双桨遡晴澜。
山光悔恨舟难载，点染篇章作画看。
谢陈惟寅赠其故弟惟允所画山水
徐贲（元代）

大髯袖中有庐岳，岚气喷人寒色薄。
出赠生绡一幅图，云是小髯之所作。
我尝游君伯仲间，仲今已矣空见山。
画中无限磐礴意，使我坐见愁满颜。
重崖复涧迷樵路，杳杳烟萝昼如暮。
溪阁风生醉客眠，野桥月出归僧度。
枥林蒙密枫林高，深处似有猩鼯号。
满空云冻动秋思，飞泉落日何萧骚。
挥毫若此难再得，白鹤何时返乡国。
良工自古多苦心，留赏人间赖遗墨。
南宫北苑皆已仙，此图与之当并传。
坐嗟存殁意难报，作歌愧匪琼瑶篇。
卧病枕上再用韵
虞俦（宋代）

领邑西来物物违，只应松竹旧相知。
宽心雨意浓如酒，满眼秋怀总是诗。
惭愧不才劳抚字，平生何意羡轻肥。
飘然傥遂归田赋，食蘖毋忘在莒时。
过道州仰周元公次沈副使韵
王缜（明代）

太虚无极本无名，独有濂溪象意生。妙道默从神梦领，天机泄与画图明。

千年衣钵归何处，百仞宫墙护寝楹。今日春陵频勒马，斯文山斗不胜情。
饯上饶推幕叶西涧召为国子录二首 其二
徐元杰（宋代）

客有携来端水珉，天然中界玉圭形。送君早入薇垣紫，结劄先圭藜阁青。

要看濡毫香典籍，直须提笔福生灵。端凝正笏如山立，匪石斯心社稷经。
访曾君施不值
黄裳（宋代）

有怀高论已经年，不落中间与两边。世路几人机寂寂，春风何处骑翩翩。

四声险韵应寻句，一炷清香想看禅。我更欲劳三吐哺，周公今付伯禽贤。
唐多令（别吴毅夫、赵仲权、史敏叔、朱择善）
魏了翁（宋代）

朔雪上征衣。春风送客归。万杨华、数点榴枝。春事无多天不管，教烂熳、住离披。

开谢本同机。荣枯自一时。算天公、不遣春知。但得溶溶生意在，随冷暖、镇芳菲。
和范景仁谢寄西游行记 其二
司马光（宋代）

八水三川路渺茫，翠微深处白云乡。目■懒拭如松液，领发频抓似栗房。

林壑不嫌无用物，形骸难入少年场。缘苔蹑蔓知多少，千里归来屐齿苍。
颂证道歌·证道歌
释印肃（宋代）

病遇医王争得瘥，卢医体貌殊严怪。
我见堂堂心胆惊，不领仙丹从此坏。
送载文宏
王㒜（明代）

驱胜东南数会稽，宦途应不惮驱驰。地当山水俱佳处，人到功驱始遂时。

公事简宜频对酒，客怀閒更好哦诗。亲交谊重君恩渥，北望悬知有所思。
用陆元觐韵
李弥逊（宋代）

自笑愚翁老一溪，鬓丝庭草共萋萋。
愁边日永人思睡，花上春浓莺乱啼。
十事未陈身已远，三钟无补首空低。
年来灰冷人间念，惟有藓心日日西。
次施真人韵
裘万顷（宋代）

素韠方多难，丹砂傥一逢。
勿疑蕉覆鹿，会见竹成龙。
涧水远仍洁，岩花幽更浓。
行行望仙宇，知在最高峰。
春夜雪再用韵十首
杨公远（宋代）

琼林玉树竞奢华，老眼光摇眩有花。
莫是幻成银色界，楼台胜处梵王家。
姑苏台
宋无（元代）

妖艳分明搆祸胎，黄金瑰丽更危台。笙歌夜倚东风醉，粉黛春从南国来。

原草翠迷行辇迹，野花红发舞衣灰。豪华肯信今为沼，烟水翻令后世哀。
雷琴
刘敞（宋代）

三百年中天下工，密移山水入号钟。世间会有孙枝在，自是知音不可逢。
虞美人
冯时行（宋代）

芳菲不是浑无据。只是春收取。都将酝造晚风光。百尺瑶台、吹都半天香。

多愁多病疏慵意。也被香扶起。微吟小酌送花飞。更拼小屏幽梦、到开时。
逸老（庄子云：劳我以生，逸我以老，息我以死也）
白居易（唐代）

白日下駸駸，青天高浩浩。人生在其中，适时即为好。

劳我以少壮，息我以衰老。顺之多吉寿，违之或凶夭。

我初五十八，息老虽非早。一闲十三年，所得亦不少。

况加禄仕后，衣食常温饱。又从风疾来，女嫁男婚了。

胸中一无事，浩气凝襟抱。飘若云信风，乐于鱼在藻。

桑榆坐已暮，钟漏行将晓。皤然七十翁，亦足称寿考。

筋骸本非实，一束芭蕉草。眷属偶相依，一夕同栖鸟。

去何有顾恋，住亦无忧恼。生死尚复然，其馀安足道。

是故临老心，冥然合玄造。
陪李公择观金地佛牙
秦观（宋代）

薄伽梵相含空虚，化人分段同璠璵。
尔来示灭二千岁，真骨万里传中区。
钱塘有尼号法照，得自禁掖藏金铺。
欲因此胜高构阁，假设象似开群愚。
偶从好事至霅上，持出瞻玩相欢娱。
灵牙宝色玉不如，上有无数光明珠。
庄严一一出御帑，蜿蜒绣袋荣砗磲。
是时宾客尽上士，回向已登十地初。
殷勤称赞出软语。坐人顾眄惊俗污。
因悲人生信如梦，浪逐声劫霜鬓须。
一源清净谁复无，枉入诸趋更崎岖。
愿因今日诣真际，古松白日常萧疏。
乃知金仙妙难测，余润普及沾凡枯。
况复老尺亦才辩，朱甍碧凡非难图。
行看迢嶢倚青嶂，翁妪颂说倾三吴。
击剑行，送山人谭永明出塞
邓云霄（明代）

有客拔剑砍地歌，怪云片片窗前过。云横剑气化雷雨，千山欲撼沧溟波。

甲兵须挽天河洗，男儿有身岂徒死。孟尝不识弹铗人，半醉唾骂孟尝君。

世上难逢唐举术，尘埃谁相封侯骨。昔君结客少年场，千金散尽恣豪狂。

黄石久窥桥下秘，白猿频舞剑头霜。只今绝塞风烟起，朝廷拊髀思颇李。

丈夫为国作长城，谁能龌龊恋妻子。大笑长歌向燕陌，手排闺阖披肝膈。

豹虎盘胸十万兵，龙蛇绕笔三千策。君不见，终军小竖儿，请缨欲把胡儿羁。

又不见，燕颔腐儒轻投笔，飞而食肉玉门北。孟坚碌碌守一经，遘时且勒燕然铭。

人生功业在晚成，贫贱岂必皆愚冥。浮杯击剑送君行，叱咤摩厉秋纵横。

朝闻尺疏动天颜，暮闻三箭定天山。嗟嗟君去布袍蒯缑衿见肘，君归黄金紫印大如斗。

直使公侯负弩迎，更教怨妇下机走。黄金斗印不足羡，麟阁须君图不朽。
湘春夜月·近清明
黄孝迈（宋代）

近清明。翠禽枝上消魂。可惜一片清歌，都付与黄昏。欲共柳花低诉，怕柳花轻薄，不解伤春。念楚乡旅宿，柔情别绪，谁与温存。
空樽夜泣，青山不语，残月当门。翠玉楼前，惟是有、一波湘水，摇荡湘云。天长梦短，问甚时、重见桃根。这次第，算人间没个并刀，剪断心上愁痕。
次韵酬楚中杨长公学博，伊父曾殉甲申之难
卢元昌（清代）

先生本是关西子，不信而今我道穷。小草一官悲薄命，文章万卷哭秋风。

萧萧涿鹿双蓬鬓，寂寂玄亭独老翁。相对话残嵇绍节，尊前泪滴夕阳红。
南湖赋冬青花四首
张镃（宋代）

桂子休夸碧满园，小蒲萄实待霜繁。
他年隐处寻西宅，先认冬青拥寺门。
还柳瑾秘丞诗编
梅尧臣（宋代）

吾友苏子美，闻昔许君诗。
子美今下世，令人重嗟咨。
当其不得志，泥水蟠蛟螭。
未激西海流，安可气吐霓。
吴洲逢朱鳖，腹有百碧遗。
他时使我观，我观颜忸怩。
便欲焚笔砚，奈何难争驰。
尼山
王尔鉴（清代）

寰中五岳插天起，神龙半隐青霄里。钟灵何地无伟人，毓圣特异尼之址。

可知名山不在高，地灵往往生英豪。一自麟书降祥后，众山罗列皆儿曹。

亭亭五峰中圩顶，其余四配若引领。青葱环绕文德林，俨然三千七十依坛杏。

尼山之尊亦如岱岳尊，那许太华恒霍嵩高与之并。

上有中和壑，下有坤灵洞。智源溪水浩瀚流，沿流讨源者颇众。

关闽濂洛支派通，大海朝宗百川共。一泓活水千秋澄，谁向智源窥体用。

观川亭前石罅如刀劈，一线幽深荒藓积。安得五丁凿破云雾堆，瞥见天光万重辟。

西南诸峰拱如屏，五峰上映五老星。当年颜母山头祷，神哉木叶随降升。

天生圣哲事岂偶，一山不世钟坤灵。平生是山切仰止，作吏何缘地邻此。

只今小憩幽崖前，犹忆春风浴沂水。由来山水清音多，仿佛金石丝竹之声悦吾耳。

五峰林密浮苍烟，抠衣未敢凭其巅。
东风齐著力 答宗梅岑元日东原词
王士禄（清代）

上日端居，春风缓度，宛似山家。迟迟萼绿，晴昊待繁花。

何处樵青供饮，祇松响、如沸炉茶。高眠罢，门开剥啄，喜揽瑶华。

奚必向人誇。须领取、南阳独寄琅琊。芙蓉墅静，此物是生涯。

那得扁舟相就，共吟尽、初柳明霞。堪遥忆，幽寻处处，溪草新芽。
水龙吟
元好问（金朝）

素丸何处飞来，照人只是承平旧。兵尘万里，家书三月，无言搔首。

几许光阴，几回欢聚，长教分手。料婆娑桂树，多应笑我，憔悴似，金城柳。

不爱竹西歌吹，爱空山、玉壶清昼。寻常梦里，膏车盘谷，拿舟枋口。

不负人生，古来惟有，中秋重九。愿年年此夕，团栾儿女，醉山中酒。
万府君挽词
王十朋（宋代）

肯叹儒冠误，长随举子忙。阿戎成雅志，小阮发幽光。

原冷鸰犹近，椿摧桂始芳。老成嗟不见，犹记貌堂堂。
入石桥路林木蓊郁但闻涧声潺潺忽惊湍飞雹骇
徐大受（宋代）

琮琤林涧只听闻，想见萦崖络石纹。
忽作惊湍溅飞雹，半随花雨落纷纷。
友人自临川来携庾台赵先生与曾丈诸葛帐干丈
利登（宋代）

吾闻烟霞外，粤有天桂山。
其中多仙子，傲睨游乳泉。
三仇久已绝，七试嗟独贤。
愿持琅玕树，种之琼瑶阡。
从此仙子游，上下陵祥烟。
羽玄师华存，灵变师道筌。
涌龙出宝台，绍彼真一传。
肯如幽求痴，仙景愕不前。
亦不画肉芝，平地生潺湲。
所求圣胎凝，视世蝉蜕然。
溪上寻梅
晁公溯（宋代）

冻雨霏霏不湿山，冰溪浅浅欲生澜。
我来问讯无消息，笑倩东风与破寒。
归次沙头宿龚氏草堂夜雪怀臞仙
吴茝（清代）

消息江湖断，天涯怅盍簪。琴书高阁迥，风雪夜堂深。

蜡泪铜盘腻，苔纹石齿侵。谁怜倦游客，醉墨此题襟。
送况上人还荆州，因寄卫侍御象
司空曙（唐代）

惠持游蜀久，策杖欲西还。共别此宵月，独归何处山。

对鸥沙草畔，洗足野云间。知有玄晖会，斋心受八关。
冬日读白集爱其贫坚志士节病长高人情之句作
陆游（宋代）

郊居四十年，草木日夜长。
乔松已偃盖，稚松出蓁莽。
儒生学仁义，敢废自培养；郁郁栋梁姿，拔地当百丈。
晦日宴高氏林亭
徐皓（唐代）

绮筵乘暇景，琼醑对年华。门多金埒骑，路引璧人车。

蘋早犹藏叶，梅残正落花。蔼蔼林亭晚，馀兴促流霞。
劳农二首
刘克庄（宋代）

江浙膏腴动渺然，惟闽硗薄少平川。
可怜老子扶凋邑，绝似吾民垦瘠田。
稍喜一犂翻宿雨，聊为三爵礼高年。
太平主相调元气，春在桑畦麦垅边。
丰岁
陆游（宋代）

豊岁驩声动四邻，深秋景气粲如春。
羊腔酒担争迎妇，鼍鼓龙船共赛神。
处处喜晴过甲子，家家筑屋趁庚申。
老翁欲伴乡闾醉，先辨长衫紫领巾。
昆山初秋观稼回县署与同寮及示姑苏幕府
张方平（宋代）

邑民三万家，四边湖海绕。家家勤穑事，市井商游少。

荐岁逢水沴，饥劳何扰扰。我来忝抚字，见此心如捣。

去秋仅有年，膏田尚停潦。今幸风雨调，皆话天时好。

春喜鹊巢低，夏更蝉声早。秧船拿参差，葑岸萦回缭。

艺插暮更急，车响转清晓。纺筥犹挂壁，何暇张鱼鸟。

我时行近郊，小艇穿萍藻。渚长葭薍深，野沃𥝧稏倒。

孺子远饷归，閒暇颜色饱。预喜省敲笞，租赋可时了。

归来轩馆静，旷荡盈怀抱。衙退人吏散，庭庑阒窈窈。

露筱映孤亭，风荷动幽沼。置身木雁间，兹焉愿终老。

颠蹶走荣利，况余拙非巧。鲈脍饭紫芒，鹅脂酒清醥。

怅然怀友生，虚斋为谁扫。
野蔷薇
杨万里（宋代）

红残绿暗已多时，路上山花也则稀。
藞苴余春还子细，燕脂浓抹野蔷薇。
次韵书怀
许及之（宋代）

世味真嚼蜡，閒趣觉隽永。闭门读旧书，拓牖豁微囧。

窥道忘一斑，反身得三省。佳人不可招，妙处谁与领。

未刖聊晨门，已献那泣郢。向来真左计，只合事幽屏。

感君汪洋陂，洗我荣辱境。逢原得新功，馀润及古井。

笔端有辘轳，句法见驰骋。梅花动乡思，霜风吹鬓影。

言归日在念，未策心已警。咫尺看白云，祇隔冯公岭。
曲肱诵陶诗作
黄佐（明代）

白云何英英，出自丘壑中。倏然为鸾虬，飞跃升太空。

舒卷浩未为，适意与我同。旭日从东来，蒸作文锦红。

乃知形象外，变化安可穷。我爱渊明诗，曲肱岂伤冲。

冥心羲皇上，妙契无极翁。
记梦
陆游（宋代）

梦里都忘两鬓残，恍然白紵入长安。
硾教纸熟修温卷，僦得驴骑候热官。
红叶满街秋著句，青楼烧烛夜追欢。
如今万事消除尽，老眼摩挲静处看。
慰栖贤石长老病二首 其二
释函是（明代）

何曾吾道拙，带病事深耕。辛苦酬先泽，绸缪淡俗情。

千溪停鹤梦，一枕入蝉声。金井桥边水，秋来彻底清。
酬周从事望海亭见寄
元稹（唐代）

年老无流辈，行稀足薜萝。热时怜水近，高处见山多。

衣袖长堪舞，喉咙转解歌。不辞狂复醉，人世有风波。
寄靖安令
权巽（宋代）

嵯峨幽谷山，寂寞彭泽令。
绝境空自奇，高标岌相映。
别落花
刘言史（唐代）

风艳霏霏去，羁人处处游。明年纵相见，不在此枝头。
失调名
吴文英（宋代）

霜杵敲寒，风灯摇梦。
阳羡杂咏十九首。松岭
陆希声（唐代）

岭上青松手自栽，已能苍翠映莓苔。

岁寒本是君家事，好送清风月下来。
题雪窦随凫岩
史浩（宋代）

纷纷飞雪堕青天，穷彻随凫信有源。想得王乔之帝所，每来岩下涤潺湲。
题石室藏书图
谢雪（清代）

盥手披图看遗迹，图中石室神仙宅。卷轴参差叠六经，都是慈亲手所积。

当日严亲游历时，慈亲彝训在书帷。自课四声通韵语，膝前把卷胜名师。

敬睹遗容开泪目，依稀小榻依花木。秋庭新爽扇凉生，石室紬书随意读。

幼学初资慈教成，壮学还因严训行。一品紫泥封诰后，圣人许说显亲名。
颂古二十四首
释宗演（明代）

云门一曲子，腊月二十五。
唱高和得齐，大棒揸出去。
送僧归剡山
贯休（唐代）

远逃为乱处，寺与石城连。木落归山路，人初刈剡田。

荒林猴咬栗，战地鬼多年。好去楞伽子，精修莫偶然。
薄荷
彭汝砺（宋代）

神农取辛苦，病客爱清新。寂淡花无色，虚凉药有神。

烦心侵冰雪，眩目失埃尘。自是芝兰臭，非同草木春。
秋怀十首 其四
赵蕃（宋代）

寒温问虚名，杜老厌束书。半百无一行，又似计数疏。

傥非奉子公，不妨问何如。因声遇斋叟，簿领想多馀。
题宣州天庆观秋水阁
郭祥正（宋代）

偶登秋水阁，静吟秋水篇。初不辨牛马，河泊方欣然。

及见北海若，始惊大小悬。大小不相借，致令夔爱蚿。

学者傥悟此，心忘真乃全。白云散林表，苍山落檐前。

中有醉道士，兀兀知何年。寒风洒面醒，暖日曝背眠。

弹琴不终曲，抚掌望青天。谁来达渠意，勿作虚名传。
病后夏初杂书近况十首
方回（元代）

客楼卧病过花时，老态如狂复似痴。
甚欲不餐烟火食，颇能时赋草茅诗。
余生自晓寸关尺，他日谁传髓骨皮。
少许青梅倾斗酒，心醒貌醉尔焉知。